Il-Kummissjoni Ewropea - Stqarrija għall-istampa Il-Baġit tal-UE: Il-Kummissjoni tipproponi żieda fil-finanzjament b'appoġġ għall-ambjent u l-azzjoni klimatika Brussell, I-1ta' gunju 2018 Il-programm LIFE huwa fost il-programmi ta' finanzjament tal-UE li għalih il-Kummissjoni qed tipproponi l-akbar żieda proporzjonali, b'baġit ta' EUR 5.45 biljun għall-perjodu 2021-2027.* Il- Kummissjoni integrat l-azzjoni klimatika f'kull programm ewlieni ta' nfiq tal-UE, b'mod partikolari l- politika ta' koeżjoni, l-iżvilupp reġjonali, l-enerġija, it-trasport, ir-riċerka u l-innovazzjoni, il-Politika Agrikola Komuni kif ukoll il-politika ta' żvilupp tal-UE, biex b'hekk il-baġit tal-UE isir mezz li jixpruna s-sostenibbiltà. Sabiex timplimenta l-Ftehim ta' Pariġi u twettaq l-impenn favur l-Għanijiet ta' Żvilupp Sostenibbli tan-Nazzjonijiet Uniti, il-Kummissjoni tipproponi li l-livell ta' finanzjament għall- programmi favur il-klima jiżdied b'mill-inqas 25 % tan-nefqa tal-UE li tikkontribwixxi għall-objettivi tal-klima. Il-Kummissarju għall-Ambjent, Karmenu Vella qal: "L-UE hija mexxejja dinjija fil-protezzjoni ambjentali u l-azzjoni klimatika; dan għandu jiġi rifless fil-mod ta' kif nonfqu flusna. Permezz ta' aktar fondi, nistgħu nsaħħu l-programm LIFE tagħna biex niżguraw li dan jikkontribwixxi b'mod effikaċi għall-protezzjoni tal-ambjent tagħna u biex titħaffef it-tranżizzjoni lejn ekonomija nadifa, effiċjenti fl-użu tal-enerġija, b'livell baxx ta' emissjonijiet ta' karbonju u reżiljenti għat-tibdil fil-klima – din hija prijorità tal-Kummissjoni Juncker." Miguel Arias Cañete, il-Kummissarju għall-Azzjoni Klimatika u l-Enerġija żied jgħid: "Il-programm LIFE imsaħħaħ se jkollu rwol importanti fl-espansjoni ta' investimenti fl-azzjoni klimatika u l-enerġija nadifa madwar l-Ewropa. Permezz ta' appoġġ kontinwu għall-mitigazzjoni tat-tibdil fil-klima u l- adattament għalih, il-programm LIFE se jkompli jgħin ukoll lill-UE tilħaq l-għanijiet u l-impenji tagħha fir-rigward tal-klima skont il-Ftehim ta' Pariġi kif ukoll l-Għanijiet ta' Żvilupp Sostenibbli tan- Nazzjonijiet Uniti." Il-karatteristiċi ewlenin tal-Programm LIFE il-ġdid huma: Enfasi akbar fuq l-enerġija nadifa: Wieħed mill-għanijiet ewlenin tal-programm LIFE il-ġdid huwa li jistimola l-investiment u li jappoġġa l-attivitajiet iffokati fuq l-effiċjenza fl-użu tal- enerġija, b'mod speċjali f'reġjuni Ewropej li għadhom lura fit-tranżizzjoni lejn enerġija nadifa; Enfasi akbar fuq in-natura u l-bijodiversità: Il-programm LIFE il-ġdid se jappoġġa proġetti li jippromwovu l-aħjar prattiki fir-rigward tan-natura u l-bijodiversità, kif ukoll "Proġetti Strateġiċi dwar in-Natura" speċifiċi ġodda biex jgħin l-Istati Membri kollha jintegraw l-objettivi tal-politika tan-natura u tal-bijodiversità f'politiki u programmi ta' finanzjament oħra, bħalma huma l-agrikoltura u l-iżvilupp rurali, u b'hekk jiġi żgurat approċċ aktar koerenti fis-setturi kollha; Appoġġ kontinwu għall-ekonomija ċirkolari u għall-mitigazzjoni tat-tibdil fil-klima: Il- programm il-ġdid se jkompli jappoġġa l-objettivi importanti tal-politika tal-UE, bħat- tranżizzjoni lejn ekonomija ċirkolari, il-protezzjoni u t-titjib tal-kwalità tal-arja u tal-ilma tal- UE, l-implimentazzjoni tal-qafas ta' politika dwar l-enerġija u l-klima għall-2030 u t-twettiq tal-impenji tal-Unjoni skont il-Ftehim ta' Pariġi dwar it-Tibdil fil-Klima; Approċċ sempliċi u flessibbli: Il-programm il-ġdid ġie mfassal biex ikun aktar sempliċi, aktar flessibbli u biex jippermetti aċċess ġeografiku usa'. L-enfasi tal-programm se tkun fuq l- iżvilupp u l-implimentazzjoni ta' metodi innovattivi li jwieġbu għall-isfidi ambjentali u klimatiċi. Se jiżgura wkoll li jkun hemm biżżejjed flessibbiltà biex jiġu indirizzati l-prijoritajiet ġodda u kritiċi li jfeġġu tul iż-żmien tal-programm. Il-Passi li Jmiss Hemm bżonn jintlaħaq ftehim mingħajr dewmien dwar il-baġit ta' terminu twil kumplessiv tal-UE u dwar il-proposti settorjali tiegħu biex jiġi żgurat li l-fondi tal-UE jibdew jiksbu r-riżultati fil-prattika malajr kemm jista' jkun. Jekk ikun hemm dewmien bħalma ġara fil-bidu tal-perjodu baġitarju attwali 2014-2020, dan ikun ifisser li l-proġetti ma jkunux jistgħu jinbdew fil-ħin; li l-bliet u r-reġjuni ma jirċevux il-finanzjament meħtieġ biex itejbu l-kwalità tal-arja u tal-ilma għaċ-ċittadini tagħhom, biex jittrattaw l-iskart tagħhom kif xieraq jew biex jindirizzaw it-tibdil fil-klima u l-impatti tiegħu. Ftehim dwar il-baġit ta' terminu twil li jmiss fl-2019 jista' jipprovdi għal tranżizzjoni bla xkiel bejn il- baġit ta' terminu twil attwali (2014-2020) u l-baġit il-ġdid u jista' jiżgura l-prevedibbiltà u l- kontinwità tal-finanzjament għall-benefiċċju ta' kulħadd. Kuntest Il-programm LIFE, li tnieda fl-1992, huwa wieħed mill-aqwa mezzi ta' finanzjament tal-UE għall- ambjent u l-klima. Dan il-programm diġà ffinanzja aktar minn 4,500 proġett, u kkontribwixxa EUR 5.9 biljun għall-protezzjoni tal-ambjent u l-azzjoni klimatika. Il-programm LIFE attwali nbeda fl- 2014 u ser ikompli sal-2020, b'baġit ta' EUR 3.5 biljun. LIFE kellu rwol sinifikanti fl-implimentazzjoni tal-leġiżlazzjoni ambjentali ewlenija tal-UE li tinkludi d- Direttivi dwar il-Ħabitats u dwar l-Għasafar. Il-proposta għall-programm il-ġdid għall-perjodu 2021- 2027 hija bbażata fuq ir-riżultati ta' evalwazzjoni ta' nofs it-terminu tal-programm attwali kif ukoll fuq valutazzjoni tal-impatt. Għal iktar informazzjoni L-iskeda informattiva u l-proposta leġislattiva huma disponibbli hawn Aktar informazzjoni dwar il-programm LIFE hija disponibbli hawn Aktar informazzjoni dwar il-baġit tal-UE għall-futur tista' tinsab hawn *aġġornat fl-01/06/2018 fil-ħin ta' 14:23 Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail